- એકબાજુ લોકો બસોની સેવા સુધારવા રજૂઆતો કરે છે બીજી બાજુ વિરોધ દર્શાવવા બસોને જ સળગાવે છે અમદાવાદ, તા. 24. જાન્યુઆરી 2018 બુધવાર ગુજરાતમાં છેલ્લા ૩૦ માસ દરમિયાન ચાલેલા વિવિધ આંદોલનોમાં ૩૬૭ એસ.ટી.બસોને આંદોલનકારીઓએ નિશાન બનાવી છે. જેમાં ૧૪૭ બસોને સળગાવી દેવાઇ હતી તેમજ ૨૨૦ બસોમાં ભારે તોડફોડ કરાઇ હોવાનું એસ.ટી.નિગમના સૂત્રો પાસેથી જાણવા મળે છે. છેલ્લા ત્રણ દિવસમાં 'પદ્માવતી ' ફિલ્મના વિરોધમાં જ પાંચ બસો સળગાવવા ઉપરાંત ૧૪ બસોમાં તોડફોડ કરાઇ હતી. જેને લઇને બસ સેવા ખોરવાવા સાથે કરોડો રૃપિયાનું નુકશાન થવા પામ્યું છે. ગુજરાતમાં પરિવહનક્ષેત્રની જીવાદોરી ગણાતી એસ.ટી.બસો સળગાવવી અને તેમા તોડફોડ કરવી એ વિરોધ દર્શાવવાની એક સામાન્ય સમજની રીત થઇ ગઇ હોવાનું ચિત્ર ઉપસ્યું છે. જુલાઇ ૨૦૧૫ના ગુજરાતના પાટીદાર આંદોલનમાં પણ ૧૪૦ બસો સળગાવી દેવાઇ હતી અને ૨૦૦ બસોમાં તોડફોડ કરાઇ હતી. ત્યારબાદ દલિત આંદોલનમાં બે બસો સળગાવાઇ હતી અને ૬ બસોમાં તોડફોડ કરાઇ હતી. હિંસક આંદોલનમાં જાહેર મિલકત સોફ્ટ ટાર્ગેટ હોવાથી સરવાળે લોકોને જ નુકશાન થતું હોય છે. આ અંગે એસ.ટી.નિગમના સચિવ કે.ડી.દેસાઇના જણાવ્યા મુજબ આંદોલનોમાં એસ.ટી.બસો સોફ્ટ ટાર્ગેટ હોવાથી ગુજરાતમાં ક્યાંય પણ આંદોલન થાય કે તંગ સ્થિતિ સર્જાય ત્યારે તકેદારીના પગલારૃપે બસો બંધ કરી દેવાતી હોય છે. જેને લઇને હજારો મુસાફરો રઝળી પડતા હોય છે. તેવામાં બીજી તરફ બસોમાં આગપંચી, તોડફોડના બનાવો બનતા તેટલી એસ.ટી.બસોની સેવાઓ પર પણ અસર થતી હોય છે. એકબાજુ લોકો બસોની સેવા અને સુવિધા વધારવાની વાતો કરે છે , લેખિતમાં આવેદનપત્રો આપે છે અને બીજી તરફ તે જ બસોને સળગાવી દેવાય છે. જે રાજ્ય અને સમાજ માટે હિતાવહ નથી. આંદોલનોમાં જાહેર પરિવહનના સાધનોને નુકશાની ન પહોંચાડવી જોઇએ તેવો પણ એક મત સમાજમાં પ્રવર્તી રહ્યો છે.